
Αρ. Πρωτ. 10801

Προς:
Ολυμπιακή Αεροπλοΐα

Λεωφ. Συγγρού 96

11741 Αθήνα

Υπόψη κ. Δ. Καλόφωνου – Προέδρου Δ.Σ.

Κοιν.
κ. Χρήστο Βερελή - Υπουργό Μεταφορών


κα. Μάρθα Σημαντώνη – Γεν. Γραμματέα Περιφέρειας Ν. Αιγαίου


κα. Ελισάβετ Παπαζώη – Βουλευτή Κυκλάδων


κ. Νίκο Λεβογιάννη – Βουλευτή Κυκλάδων


κ. Ιωάννη Χωματά – Βουλευτή Κυκλάδων


κ. Δημήτριο Μπάϊλα – Νομάρχη Κυκλάδων

Κύριοι,


Το τελευταίο χρονικό διάστημα γινόμαστε αποδέκτες έντονων παραπόνων και διαμαρτυριών από μέλη μας – επιχειρηματίες της Σύρου σχετικά με το θέμα της αεροπορικής σύνδεσης του νησιού με την Αθήνα. Κρίνοντας ότι είναι σε μεγάλο βαθμό δικαιολογημένα, επικοινωνούμε για να τα γνωστοποιήσουμε και να ζητήσουμε την επίλυσή τους.

Σας είναι γνωστό ότι η Ερμούπολη είναι το διοικητικό κέντρο τόσο του νομού Κυκλάδων όσο και της περιφέρειας Νοτίου Αιγαίου. Σ΄ αυτήν λειτουργούν μεγάλος αριθμός δημοσίων υπηρεσιών και οργανισμών νομαρχιακής και περιφερειακής εμβέλειας, δικαστήρια, νομαρχιακό νοσοκομείο και πλήθος άλλων δομών παροχής υπηρεσιών.

Παράλληλα, η Σύρος παρουσιάζει τα τελευταία χρόνια αύξηση των οικονομικών δραστηριοτήτων της. Αυτό οφείλεται σε μεγάλο βαθμό στην επιτυχημένη λειτουργία του Ναυπηγείου «ΝΕΩΡΙΟΝ ΝΑΥΠΗΓΕΙΑ ΣΥΡΟΥ», το οποίο αποτελεί τη μεγαλύτερη βιομηχανική μονάδα του νομού αλλά και μία από τις μεγαλύτερες της χώρας, οι δραστηριότητες της οποίας έχει άμεση σχέση με την ομαλή λειτουργία του αεροδρομίου στο νησί. Ακόμη, να σημειωθεί τόσο η τουριστική ανάπτυξη του νησιού όσο και η καθιέρωσή του ως εναλλακτικού τόπου διαμονής για πολλούς κατοίκους της πρωτεύουσας.

Τα παραπάνω έχουν δημιουργήσει ένα θετικό κλίμα και για τις υπόλοιπες επιχειρήσεις του νησιού οι οποίες συνεχώς επενδύουν για να εκμεταλλευτούν την όποια θετική συγκυρία και να θέσουν τη βάση για μια μακροπρόθεσμη οικονομική ανάπτυξη του τόπου.

Σε αντίθεση με τα προηγούμενα, η Ολυμπιακή Αεροπλοΐα συμπεριφέρεται στη Σύρο, σαν να ήταν ένα μικρό νησί αγόνου γραμμής χωρίς ιδιαίτερο συγκοινωνιακό ενδιαφέρον, «εξυπηρετώντας» την με τέσσερα δρομολόγια  ανισομερώς κατανεμημένα μέσα στην εβδομάδα. Έτσι, μετά το δρομολόγιο της Δευτέρας ο επιβάτης μπορεί να εξυπηρετηθεί την Πέμπτη.  Το γεγονός αυτό δημιουργεί σοβαρά προβλήματα σε όλους όσους σχεδιάζουν να επισκεφθούν το νησί για επαγγελματικούς λόγους και σε συνδυασμό με τα συχνά απαγορευτικά των πλοίων είναι ένα υπολογίσιμο εμπόδιο για την ομαλή εξυπηρέτηση του επιχειρηματικού κόσμου.

Ακόμη, η ώρα της ημέρας κατά την οποία εκτελούνται τα δρομολόγια καθιστούν αδύνατη την αυθημερόν ολοκλήρωση του σκοπού του ταξιδιού. Η υποχρεωτική, με αυτόν τον τρόπο, διανυκτέρευση, σε συνδυασμό με την απόσταση του Αεροδρομίου Αθηνών από το κέντρο της πρωτεύουσας και το υψηλό κόστος του εισιτηρίου, οδηγούν τους επιβάτες στη χρήση των 

θαλασσίων μέσων μεταφοράς. Έτσι δημιουργείται μία εικόνα χαμηλής ζήτησης για τη συγκεκριμένη αεροπορική γραμμή.

Κατόπιν αυτών, το Επιμελητήριο Κυκλάδων ζητά από την Ολυμπιακή Αεροπλοΐα να μεριμνήσει για τη διόρθωση αυτού του προβλήματος, προσθέτοντας τουλάχιστον ένα ακόμη δρομολόγιο που θα εξυπηρετεί τους επιβάτες τις ημέρες Τρίτη ή Τετάρτη και παράλληλα τη μετατόπιση των δρομολογίων σε ελκυστικότερες για τους επιβάτες ώρες. Ελπίζουμε βέβαια, ότι η ορθολογικότερη εξέταση του θέματος θα οδηγήσει στην καθημερινή αεροπορική σύνδεση του νησιού κατά τη χειμερινή περίοδο.


Θέλουμε τέλος να προτείνουμε, όταν λήξει η μεταβατική περίοδος που διανύει η εταιρεία σας, να προγραμματιστεί μία συνεργασία της διοίκησής της με τους τοπικούς φορείς των νησιών για να καταστεί δυνατός ένας νέος αποτελεσματικός και βιώσιμος σχεδιασμός των δρομολογίων τόσο μεταξύ όλων των νησιών με την Αθήνα, όσο και μεταξύ των ίδιων των νησιών. Το τελευταίο ανακύπτει συνεχώς ως ισχυρό αίτημα των κατοίκων (π.χ. σύνδεση Αθήνας – Σύρου – Θήρας - Αθήνας).

Παραμένουμε στη διάθεσή σας για κάθε διευκρίνιση και πληροφορία και είμαστε βέβαιοι για την θετική σας ανταπόκριση στο αίτημά μας.

Με εκτίμηση,

Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ

